ডিকি বার্ড
হ্যারল্ড ডেনিস বার্ড, এমবিই (, জন্ম: ১৯ এপ্রিল, ১৯৩৩) বার্নসলে এলাকায় জন্মগ্রহণকারী অবসরপ্রাপ্ত ও খ্যাতনামা ইংরেজ ক্রিকেট আম্পায়ার। তিনি একসময় ক্রিকেট বিশ্বে ডিকি বার্ড নামে খ্যাত ও বিশ্বের শ্রেষ্ঠ আম্পায়ার হিসেবে সকল ক্রীড়ামোদীর প্রশংসা কুড়ান। তাঁর জন্ম ইংল্যান্ডের ইয়র্কশায়ারের বার্নসলে এলাকায়। আন্তর্জাতিক ক্রিকেট খেলাগুলো অপূর্ব দক্ষতার সাথে আম্পায়ার হিসেবে নিরপেক্ষভাবে দায়িত্ব পালন করে অবসর নিয়েছেন। শৈশবে স্কুল জীবনে ডিকি নামে উপাধি পান তিনি। একজন খনি শ্রমিকের সন্তান হিসেবে ডিকি বার্ড সাউথ ইয়র্কশায়ারের স্টেইনক্রস গ্রামে বাস করতেন। ১৯৪৪ সালে বার্ড একাদশ শ্রেণীর পরীক্ষায় অকৃতকার্য হয়ে র‌্যালী সেকেন্ডারী মডার্নের জন্য ১৫ বছর বয়সে ১৯৪৮ সালে বাড়ী ত্যাগ করেন। এছাড়াও কয়লা খনিতে কাজ করার সময় তিনি মনে করলেন যে কাজটি তার জন্য উপযুক্ত নয়। এরপরই তিনি খেলাধুলায় নিজেকে সম্পৃক্ত করেন ও মনোনিবেশ ঘটান। ব্যক্তিগত জীবনে তিনি চিরকুমার অর্থাৎ বিয়ে করেননি।
ডেভিড হলফোর্ড
বার্বাডোসের আপার কলিমোর রকে ডেভিড হলফোর্ডের জন্ম। মাঝারিসারিতে ব্যাটিংয়ে নামতেন তিনি। এছাড়াও লেগ স্পিনার হিসেবেও সুনাম ছিল তাঁর। ১৯৬০-৬১ মৌসুমে থেকে ১৯৭৮-৭৯ মৌসুমে পর্যন্ত বার্বাডোসের পক্ষে খেলেছেন। মাঝখানে ১৯৬২-৬৩ মৌসুমে ত্রিনিদাদের পক্ষে অংশ নিয়েছিলেন তিনি। ১৯৬৯-৭০ মৌসুম থেকে ১৯৭৮-৭৯ মৌসুমে পর্যন্ত অধিকাংশ খেলাতেই বার্বাডোস দলের অধিনায়কের দায়িত্বে ছিলেন। ১৯৭০-৭১ মৌসুমে বার্বাডোসের সদস্যরূপে সফররত ভারতীয় একাদশের বিপক্ষে ১১১ রানের মনোজ্ঞ ইনিংস খেলেন। এটিই তাঁর প্রথম-শ্রেণীর ক্রিকেটে সর্বোচ্চ ব্যক্তিগত সংগ্রহ ছিল। এ সময় গারফিল্ড সোবার্সের সাথে চতুর্থ উইকেটে জুটিতে ২১৩ রান তুলেছিলেন।